Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 317/09)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for denne offentliggørelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»STELVIO«/»STILFSER«

EU-nr.: PDO-IT-0255-AM02 — 10.1.2020

BOB (X) BGB ( )

1. Ansøgende sammenslutning og legitim interesse

Consorzio del Formaggio Stelvio, via Innsbruck, 43 — 39 100 Bolzano.

Tlf. 0474 570113, fax 0474 570177. Førnævnte sammenslutning opfylder kravene i artikel 13, stk. 1, i ministerielt dekret af 28. november 2017.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☐ Geografisk område

☐ Bevis for oprindelse

☒ Produktionsmetode

☐ Tilknytning

☐ Mærkning

☐ Andet [angiv venligst]

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændringer

Beskrivelse af produktet

Ændringen vedrører varespecifikationens artikel 5 og enhedsdokumentets punkt 3.2 og fastlægger tilføjelsen af særlige tilberedningsmetoder for produktet til udskæring i stykker.

Følgelig tilføjes følgende afsnit i slutningen af artikel 5 i varespecifikationen (det færdige produkts kendetegn) og i punkt 3.2 i enhedsdokumentet.

»For at undgå spild ved forarbejdningen tillades det, at »Stelvio«/»Stilfser« kan fremstilles i en anden form end cylindrisk, dog forudsat at ovennævnte krav om vægt og tykkelse overholdes, men udelukkende med henblik på færdigpakkede produkter (ost i skiver, i tern eller i revet form).«

Ændringen vedrører således produktets form, som ikke ubetinget skal være cylindrisk i tilfælde af ost til udskæring i stykker, idet en sådan ost skal identificeres som sådan fra produktionsstart med henblik på den beskyttede oprindelsesbetegnelse (når osten anbringes i formen) og ikke kan udbydes til salg som sådan (som hel ost) under den BOB, men udelukkende overgår til forbrug efter udskæring og færdigpakning.

Muligheden for at anvende en mere rationel form gør det muligt at skære produktet ud og undgå ethvert spild, der ikke er begrundet i tekniske eller kvalitative kriterier. Dette optimerer udbyttet og forarbejdningskapaciteten efter lagring i overensstemmelse med varespecifikationen. »Stelvio«s/»Stilfser«s tekniske og kvalitative kendetegn forbliver uændrede som følge heraf.

Produktionsmetode

— Ændringen vedrører varespecifikationens artikel 3, punkt 3.3.2, og enhedsdokumentets punkt 3.3.

Nedenstående sætning blev tilføjet i slutningen af den del, der vedrører foderet til kvæg som krævet i Kommissionens delegerede forordning (EU) nr. 664/2014 af 18. december 2013:

»Foderstoffer, der ikke stammer fra det afgrænsede geografiske område, må i intet tilfælde overstige 50 % tørstof på årsbasis.«

Denne ændring er en præcisering.

Frisk græs og lokalt høstet foder, der udgør den del af rationen svarende til de fibre, der er lette at fordøje, har en afgørende indvirkning på de kemiske, sensoriske og organoleptiske kendetegn ved den mælk, der anvendes i produktionen, og udgør derfor en vigtig del af tørstoffoderrationen.

Foderrationerne til det kvæg, der traditionelt er blevet opdrættet med henblik på fremstilling af mælk i et bjergområde, hvor dyrkningen af korn eller olieafgrøder ikke er udbredt, må nødvendigvis bestå af kraftfoder og dyrefoder, der er produceret uden for det afgrænsede område. Foderrationerne skal suppleres for at sikre deres ernæringsmæssige og fysiologiske kapacitet, men også for at forebygge, at der opstår sundhedsmæssige komplikationer.

Dette foder er hurtigt at optage og udgør den andel energi og protein, der hurtigt kan omsættes til kvægets normale drøvtygningsfunktioner. Da dets rolle er begrænset til den fysiologiske støtte til disse funktioner, har praktisk taget ingen indflydelse på mælkens organoleptiske kendetegn.

Det er tilladt at bruge majsensilage, tørret foder, byg, rug, triticale, hvede, havre og majs i form af selve produkterne, biprodukter eller, for de første fems vedkommende, halm. Det er også muligt at anvende: olieholdige frø og produkterne og biprodukterne heraf, ikkegenetisk modificeret soja, raps, hørfrø, solsikke, herunder afskallede og delvis afskallede frø, tørret roeaffald, mask fra ølfremstilling og tørre æblerester, roer, kartofler, ølgær, melasse, johannesbrød, mælkepulverprodukter, aminosyrer og ædle proteiner, der ikke er afledt af proteolyse, vegetabilske fedtstoffer.

Vi bekræfter, at formålet med den foreslåede ændring er at præcisere punktet om foder og derfor ikke berører produktets tilknytning og kvalitet.

— Ændringen vedrører varespecifikationens artikel 4, punkt 4.2.1, vedrørende råmaterialets fedtindhold og enhedsdokumentets punkt 3.3.

Nedenstående ordlyd:

»4.2.1. Fedtreduktionsprocessen Mælken, som eventuelt er renset ved baktofugering, kan skummes en smule for at regulere fedtindholdet til mellem 3,45 og 3,60 %. Den delvise udskillelse af mælken foretages med en udskiller.«

erstattes af følgende ordlyd:

»4.2.1. Fedtreduktionsprocessen Mælken, som eventuelt er renset ved baktofugering, kan skummes en smule for at regulere fedtindholdet til mellem 3,45 og 3,80 %. Den delvise udskillelse af mælken foretages med en udskiller.«

Denne mindre ændring indfører et mere realistisk spænd for fedtindholdet, som faktisk svarer til det, der gælder for fedtindholdet i råmaterialer (mellem 3,45 % og grænsen på 3,80 % i stedet for 3,6 %), i overensstemmelse med de øvrige krav til den modnede ost.

— Ændringen vedrører varespecifikationens artikel 4, punkt 4.2.5, og enhedsdokumentets punkt 3.3 vedrørende den anvendte type osteløbe.

Nedenstående ordlyd:

»Den mælk, der er ved at blive forarbejdet, eventuelt efter inokulering med mælkeenzymer, tilsættes inden for 85 minutter fra tilsætningen af kalveløbe, idet massen under forarbejdning har en temperatur på ca. 32-33 °C. Det anvendte koagulerende enzym må udelukkende bestå af løbe i flydende eller pulverform. Osteløben skal fremstilles ved hjælp af en traditionel metode. Den har en styrke på ca. 1/15 000 og en gennemsnitlig sammensætning bestående af 75 % chymosin og 25 % pepsin. Den indeholder ikke koaguleringsmidler (f.eks. af mikrobiel oprindelse), den er ikke genetisk modificeret og indeholder ingen genetisk modificerede koagulerende enzymer.«

erstattes af følgende ordlyd:

»Den mælk, der er ved at blive forarbejdet, eventuelt efter inokulering med mælkeenzymer, tilsættes inden for 85 minutter fra tilsætningen af kalveløbe eller anden løbe, navnlig vegetabilsk, idet massen under forarbejdning har en temperatur på ca. 32-33 °C. Det koagulerende enzym kan anvendes i flydende eller pulverform. Kalveløben skal fremstilles ved hjælp af en traditionel metode. Den har en styrke på ca. 1/15 000 og en gennemsnitlig sammensætning bestående af 75 % chymosin og 25 % pepsin. Den er ikke genetisk modificeret og indeholder ingen genetisk modificerede koagulerende enzymer.«

I henhold til den nuværende varespecifikation er det kun kalveløbe, der er tilladt. Denne bestemmelse synes dog meget restriktiv og udgør en hindring for den teknologiske udvikling, som længe har kendetegnet produktionen i det afgrænsede område, og som hidtil har været udelukket fra den beskyttede oprindelsesbetegnelse, til trods for at denne udvikling resulterede i de ønskede kendetegn og sikrede opfyldelsen af alle de kemiske og organoleptiske kriterier for den modnede ost.

Denne ændring vil også bidrage til at imødekomme forbrugernes stadig mere forskelligartede krav.

ENHEDSDOKUMENT

»STELVIO«/»STILFSER«

EU-nr.: PDO-IT-0255-AM02 — 10.1.2020

BOB (X) BGB ( )

1. Betegnelse

»Stelvio«/»Stilfser«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3 — Oste

3.2. Beskrivelse af produktet med betegnelsen i punkt 1

Når osten »Stelvio«/»Stilfser« er afsætningsklar efter mindst 60 dages modning, er den flad og cylinderformet med lige eller lettere konkave sider. Dens dimensioner bør være som følger: Vægten varierer fra 8 til 10 kg, diameteren fra 34 til 38 cm og højden fra 8 til 11 cm. Fedtindholdet i tørstoffet er lig med eller større end 50 %, og vandindholdet overstiger ikke 44 %. Skorpens farve varierer typisk fra gulorange til orangebrun. Ostemassen, der er kompakt og elastisk, er lysegul til strågul med små og mellemstore uregelmæssige huller.

»Stelvio«/»Stilfser«-osten afsættes enten hel eller udskåret og markedsføres med et identifikationsmærke for oprindelsesbetegnelsen.

For at undgå spild ved forarbejdningen tillades det, at »Stelvio«/»Stilfser« kan fremstilles i en anden form end cylindrisk, dog forudsat at ovennævnte krav om vægt og tykkelse overholdes, men udelukkende med henblik på færdigpakkede produkter (i skiver, i kuber eller i revet form).

3.3. Foder (kun for produkter af animalsk oprindelse) og råvarer (kun for forarbejdede produkter)

Kvægets foderration består af frisk græs i sæterdriftsfasen, medens kvæg, der opdrættes i stald, hovedsagelig fodres med hø og ensilage fra græs høstet i det afgrænsede område op til 15 kg pr. dyr.

Frisk græs og lokalt høstet foder, der udgør den del af rationen svarende til de fibre, der er lette at fordøje, har en afgørende indvirkning på de kemiske, sensoriske og organoleptiske kendetegn ved den mælk, der anvendes i produktionen, og udgør derfor en vigtig del (mindst 50 %) af tørstoffoderrationen.

Foderrationerne til det kvæg, der traditionelt er blevet opdrættet med henblik på fremstilling af mælk i et bjergområde, hvor dyrkningen af korn eller olieafgrøder ikke er udbredt, må nødvendigvis bestå af kraftfoder og dyrefoder, der er produceret uden for det afgrænsede område. Foderrationerne skal suppleres for at sikre deres ernæringsmæssige og fysiologiske kapacitet, men også for at forebygge, at der opstår sundhedsmæssige komplikationer.

Dette foder er hurtigt at optage og udgør den andel energi og protein, der hurtigt kan omsættes til kvægets normale drøvtygningsfunktioner. Da dets rolle er begrænset til den fysiologiske støtte til disse funktioner, har praktisk taget ingen indflydelse på mælkens organoleptiske kendetegn.

Det er tilladt at bruge majsensilage, tørret foder, byg, rug, triticale, hvede, havre og majs i form af selve produkterne, biprodukter eller, for de første fems vedkommende, halm. Det er også muligt at anvende: olieholdige frø og produkterne og biprodukterne heraf, ikkegenetisk modificeret soja, raps, hørfrø, solsikke, herunder afskallede og delvis afskallede frø, tørret roeaffald, mask fra ølfremstilling og tørre æblerester, roer, kartofler, ølgær, melasse, johannesbrød, mælkepulverprodukter, aminosyrer og ædle proteiner, der ikke er afledt af proteolyse, vegetabilske fedtstoffer.

Foderstoffer, der ikke stammer fra det afgrænsede geografiske område, må i intet tilfælde overstige 50 % tørstof på årsbasis.

Osten »Stelvio«/»Stilfser« fremstilles af komælk indsamlet i det afgrænsede geografiske område fra kvæg, der hovedsagelig fodres med foder høstet i dette område med et proteinindhold på over 3,10 %. Mælken kan skummes en smule for at regulere fedtindholdet til mellem 3,45 og 3,80 %.

3.4. Specifikke etaper af produktionen, som skal finde sted i det afgrænsede geografiske område

Alle de operationer, der er beskrevet i varespecifikationen og i dette dokument, skal finde sted i det geografiske område, der er angivet under punkt 4 nedenfor, lige fra opdræt af kvæg til malkning, indsamling og forarbejdning af mælken og fremstilling og modning af osten.

3.5. Særlige regler vedrørende udskæring, rivning, emballering osv. af det produkt, som den registrerede betegnelse henviser til

Den hele ost skæres op i stykker, når den har fået det bestemte identifikationsmærke for oprindelsesbetegnelsen. Emballering af stykker af »Stelvio«/»Stilfser«-osten er også tilladt uden for det afgrænsede geografiske område. »Stelvio«/»Stilfser« i stykker kan markedsføres med identifikationsmærket for oprindelsesbetegnelsen eller med påklistret etikette på emballagen og/eller fortrykt film med den beskyttede oprindelsesbetegnelse.

3.6. Særlige regler for mærkning af det produkt, som betegnelsen henviser til

En hel »Stelvio«/»Stilfser« markedsføres med et identifikationsmærke for oprindelsesbetegnelsen, der først påsættes efter 60 dages modning; den pågældende mærkning angiver produktionsparti og -dato samt producentkode. Produktet markedsføres forsynet med det pågældende mærke for beskyttet oprindelsesbetegnelse. Identifikationsmærket for oprindelsesbetegnelsen består af »Stilfser-Stelvio« skrevet med røde bogstaver.

4. Kort angivelse af det geografiske områdes afgrænsning

Det afgrænsede geografiske område for osten »Stelvio«/»Stilfser«, hvor aktiviteter i forbindelse med opdræt og malkning af kvæg, indsamling og forarbejdning af mælken og fremstilling og modning af osten skal foregå, består af følgende distrikter i den selvstyrende provins Bolzano: Val Venosta, Burgraviato, Salto-Sciliar, Val Pusteria, Val d'Isarco og hele Bolzano kommune. Disse distrikter omfatter 84 kommuner.

5. Tilknytning til det geografiske område

»Stelvios«/»Stilfser«-osten, der traditionelt fremstilles i det i punkt 4 afgrænsede område, har i tidernes løb opnået de særlige kendetegn, der skyldes det alpine miljø bestående af »Stelvio«/»Stilfser«-bjergområdet, som er ostefremstillingens centrum og således gav osten dens navn. Alto Adige-bjergområdets klima og jordbundsforhold indvirker på kvaliteten af kvægets primære foder og på den ost, der fremstilles i området af komælken.

I historiske skrifter beskrives de græsarter (marbl og madaun), der bedst tilpassede sig de alpine forhold og gav mælken en bedre kvalitet. De særlige miljømæssige og klimatiske forhold i det afgrænsede geografiske område er knyttet til den bjergrige karakter af området, hvor der altid har ligget mange kvægbedrifter (masi) mellem 500 og 2 000 m over havoverfladen. Disse forhold interagerer med det lokale mikroklima under modningen. Disse særlige, enestående miljøfaktorer og udviklingen af den traditionelle fremstillingsmetode gennem tiden medvirker til at give osten med den beskyttede oprindelsesbetegnelse »Stelvio«/»Stilfser« særlige kendetegn, der gør den til et unikt, enestående produkt med et helt tydeligt lokalt islæt.

Ud over de kendetegn, der er nævnt under punkt 3.2, har produktet en række særlige unikke kendetegn, der kan sammenfattes som følger:

— skorpens farve: varierer typisk fra gulorange til orangebrun

— smag: aromatisk og markant, til tider skarp

— fedtindhold i tørstof: 50 % eller derover.

Kvægets foderration består af frisk græs i sæterdriftsfasen, medens kvæg, der opdrættes i stald, hovedsagelig fodres med hø og ensilage fra græs høstet i det afgrænsede geografiske område. Der anvendes desuden kun komælk, der er produceret i det pågældende område. Områdets bjergrige karakter og de særlige jordbundsforhold samt de særlige alpinske græsarters kendetegn og den lokale mikroflora med dens forskellige bakteriestammer, der anvendes under forarbejdningen, tilfører ostens modningsproces en række unikke kendetegn, der er med til at give osten en helt særlig smag. Disse faktorer spiller en afgørende rolle for skorpens farve og er også med til at give produktet dets helt særlige smag og aroma. Kvægenes fodergrundlag bidrager desuden til det meget høje fedtindhold i forhold til tørstoffet.

Ovennævnte faktorer kan spores over tid i kilder, der går tilbage til den sene middelalder, og de er blevet forstærket gennem skik og brug og traditionelle lokale institutioner, herunder masi-bedrifter, som illustreret af en beskrivelse af produktet og fremstillingsprocessen på en ostefabrik i Stilf (Stelvio) i 1914. Alt dette havde stor økonomisk betydning for hele det geografiske område. Disse faktorer gøres obligatoriske i varespecifikationen, idet der stilles krav til både kvægavlere og forarbejdningsvirksomheder, hvis opfyldelse skal dokumenteres ved hjælp af særlige registreringer, identifikationssystemer for den enkelte operatør i området og opbevaring af særlig dokumentation vedrørende forarbejdning, fremstilling og tildeling af betegnelsen.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

Ordlyden i varespecifikationen kan i sin helhed ses på dette websted: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for det italienske ministerium for landbrug, fødevarer og skovbrug (www.politicheagricole.it), klikke på »Prodotti DOP IGP« (øverst til højre på skærmen), herefter på »Prodotti DOP, IGP STG« (til venstre på skærmen), og endelig på »Disciplinari di Produzione all'esame dell'UE«.

(1) EUT L 343 af 14.12.2012, s. 1.